text: Ni albanske mænd forsøgte at snige sig ombord på fragtskib
  31 marts 2019 kl. 08.13
  Syd- og Sønderjyllands Politi har netop nu ni albanske mænd i varetægt.
  Opdatering: Syd- og Sønderjyllands Politi skriver i en pressemeddelelse, at mændene ville gemme sig i lastbiler for at komme illegalt med DFDS-godsfærgen til England. Mændene er sigtet for husfredskrænkelse, og de bliver tilbageholdt med henblik på udvisning med indrejseforbud i Danmark. 
  Ni mænd af albansk herkomst har ad flere omgange fra i går formiddags til i nat forsøgt at snige sig ombord på fragtfærgen til England, der ligger til ved Esbjerg Havn. Det oplyser vagtchef Søren Streigaard fra Syd- og Sønderjyllands Politi.
  Vagtchefen oplyser, at mændene kravlede over et hegn til det lukkede område på Esbjerg Havn, hvor politiet pågreb dem. De ni mænd er nu i politiets varetægt, mens hændelsen sagsbehandles.
  - Det bliver vurderet i morgen, om de skal fremstilles, siger vagtchef Søren Streigaard.
  Han fortæller, at det er noget, politikredsen har oplevet før.
  